khistorydata/jeongjo-sjw-relations huggingface dataset:
정조 4년
持平崔守魯啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島薦棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請副護軍閔義爀。亟施屛裔之典。措辭見上尹在益自是微賤。濫通仕籍。出入權門。參涉於密議。交通朝士。往復於暗地。行事凶譎。帶隷疑其蹤跡。持身陰邪。同列恥爲僚寀。如此之類。雖不足汚諸筆舌。其在激勵之道。亦不可置而不論。請司䆃寺主簿尹在益。亟施竄配之典。掌令金翊休。以臣於日昨登筵時。李命勳處置。歸於憲府。臣與將臣臺官。其有私好惡於其間哉。繡啓按査。雖有差爽。風聞論人。自是臺閣之故事。其在重言官之道。不可遽置落科。故果請出仕矣。今此儒臣之論命勳也。譏其逞憾。斥其不公。至請譴削。已蒙允許。臣於是有不勝瞿然慙悚之至。臺垣處置。何等重大。一立一落。只從臺體。而論思之地。有此疏議。臣何敢一刻抗顔於臺次乎。引嫌而退。其所自引。不爲無據。揆以處義。勢難行公。請掌令金翊休遞差。答府曰。不允。趙濟泰等事。趙嵎事。亟停勿煩。閔義爀事。誠有是也。極可駭痛。風聞有難盡信。不允。尹在益事。本事雖未知信否。幺麽賤孽。獲罪如此。依啓。處置事。亦依啓。
정조 4년
正言沈樂洙啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請薦棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請逆賊尙魯。亟施孥戮之典。請削黜罪人李義翊。爲先亟施屛裔之典。新除授司諫洪彦喆。時在江原道春川地。請斯速乘馹上來事。下諭。措辭見上答院曰。不允。埏事。亟停勿煩。李義翊事。止此足矣。何用加律爲哉。下諭事依啓。
정조 4년
知敦寧宋德相疏曰。伏以。臣於前臘。伏蒙聖慈終始曲諒。許遞銓職。臣感恩罔極。不知死所。惟是臣三朔淹病。百念灰冷。尋常人事。一切廢却。數行文字。締搆不得。新除辭免。遷退時月。以至于今矣。顧臣床第危喘。逢春少蘇。始自覺爲陽界上人。而逋慢稽延。罪戾增深。惕然興懷。兢隕冞切。念臣所叨。雖是閑司。旣非臣養病之坊。而兼銜國子。經筵籌司。係是至重至要之務。又豈可使臣。一向遙帶。以傷朝家事面哉。伏乞聖明。俯諒肝血之懇。許遞本兼諸職。以安愚分。不勝大幸。抑臣於近日事。切有惶駭不敢言者。玆庸附陳焉。噫嘻。洪國榮之有此負犯。豈今日上下之所嘗豫料也。彼是明義錄主人。而平日言語。自許以爲聖躬爲國家一死。則人皆謂此乃國邊人也。一世之人。與之同周旋於殿下之廷者此也。而昨秋忽有謝事之擧。區區愚衷。以爲此人一去。則聖躬之孤危。國事之疎虞。宜若有關然。乃於辭疏之末。敢陳請留之意矣。一自重臣袖箚之出。國榮背國家欺一世之實跡眞贓。彰露無餘。極罪巨惡。萃在一身。千誅萬戮。猶不足以洩神人之憤。嗚呼。今日宗社大計。莫急於廣儲嗣一節。臣於昨夏之疏。略效微忱。而言辭拙訥。雖未能悉露衷赤。斷斷苦心。惟在於此。故曾與彼相對也。亦未嘗不以改卜名門。爲急先務。則彼答唯唯。豈料其內實沮遏。外作假飾。以負我殿下。一至於此哉。臣之見欺。雖不足道。而未能早覻奸狀。無知妄言之罪。於是乎著矣。撫躬慙痛。寧欲無吪。惶懼之極。縮伏靡措。今始露章首實。伏乞聖慈。亟命有司。重勘臣罪焉。答曰。省疏具悉卿懇。向於一儒臣之批。已及之矣。卿何庸過加自引。不思所以造朝之道乎。往宜然今宜然之義。復爲卿誦之。此亦學者時措之宜也。至於本兼諸任。俱屬緊務。豈容輕許。所辭不允。卿其安心。勿復控辭。卽起上來。仍傳曰。此批答。遣史官傳諭于知敦寧宋德相處。
정조 4년
吏曹判書金鍾秀疏曰。伏以。日吉辰良。嘉禮順成。臣民慶忭。曷有其極。仍伏念。臣之叨冒銓地。于今四遭矣。前此猥控微懇。輒蒙曲副。則臣之不才猥升。過福必災。唯有避遠權要之地。庶幾少延螻蟻之命者。業已蒙天日之所俯燭矣。到今洊經危疾。形神俱敗。尤豈有一分堪承之望。而適會倉卒受命。仍値朝家多事。尙爾蹲據。若故有之。臣實自愧。人其謂何。抑臣於守禦兼任。公私兩妨。有不容一日仍帶者。蓋臣烏鳥私情。法當歸養久矣。特以累奉時覲時還之聖批。尙此抑情遲徊。未暇恤去來之屑屑。而一自身縻軍門。不敢便擅行止。間伏奉仍佩往來之敎。獲伸歸省之願。雖緣祈免不獲。黽勉承命。而身佩密符。久淹鄕曲。係是前所未有之事。而創自臣始。則臣心之惶恐踧踖。姑捨無論。其爲虧損朝家事面。非細故也。一番特恩。猶可謂之權宜。至於永久遵行。看作故常。則決知其大不可。臣之無狀。縱不能仰裨聖化之萬一。而亦何忍以臣之故。壞了國朝恒典耶。念臣九耋老母。素抱貞疾。昨年以來。精神氣力。不翅落下幾層。臣之情理。不敢暫時離側者。固已一年甚一年。一日甚一日。而近接鄕信。當此寒燠之交。頻添外氣。委頓昏昏時多。病心易弱。每促來視。臣方寸沸擾。難以按住。而投章徑發。其路末由。不但以藥院事重。不敢遽爾求去而已。續聞母病。一向無減。臣於此徊徨竟夕。不得仰首嗚呼。伏乞聖明。曲垂諒察。先解臣守禦兼帶。使臣得以往來省護。卒承聖恩。仍遞臣本職與藥院之任。使微諒獲全。重地毋曠。實公私之幸也。臣無任戰灼祈懇之至。答曰。省疏具悉。卿其依所請。往覲以來。
정조 4년
庚子三月十五日卯時。上御誠正閣。禮房承旨入侍時。右承旨徐有防。假注書李錫夏。記事官李𤧣徐龍輔。以次進伏訖。上曰。王大妃殿進御一錢重人蔘粟米飮一貼。煎入。出榻敎命書傳敎曰。政官牌招開政。又命書傳敎曰。銓曹參議在外。上來遲速。有難等待。許遞。前望單子。入之。上曰。前望單子。當以朴祐源。落點。爲先出牌事。分付。可也。命書傳敎曰。新除授吏曹參議。待下批牌招。同參政事。又命書傳敎曰。承旨有闕之代。今日政。差出。上曰。新除授承旨。牌招察任。出榻敎仍命退。諸臣以次退出。
정조 4년
庚子三月十五日辰時。上詣景慕宮。擧動入侍時。行都承旨鄭民始。左承旨蔡弘履。右承旨徐有防。右副承旨李在學。記事官金載瓚。假注書李錫夏。記事官李𤧣徐龍輔。以次侍立訖。上具翼善冠袞龍袍。乘輿出萬安門。上曰。殿試試官。出牌。可也。上曰。在外摠管許遞。出駕前下敎命書傳敎曰。近來位著苟艱。亦是久次。合置宰列。左承旨蔡弘履。副摠管除授。牌招察任。又命書傳敎曰。承旨摠管。例不得兼帶。副摠管蔡弘履。本職許遞。在學曰。副摠管蔡弘履。時無實職。令該曹口傳付軍職。何如。上曰。依爲之。出擧條副摠管蔡弘履。令該曹口傳付軍職。出駕前定奪上入齋室。仍具翼善冠袞龍袍。就東門版位。北向立。行再拜。仍詣廟內。奉審訖。上曰。同副。何在乎。民始曰。出宮前往于政廳。未及隨駕矣。上曰。旣已動駕。則銓官亦當隨駕。而尙在政廳。有乖事體。政廳承旨。推考。政官。一竝從重推考。出榻敎上曰。政事。連爲催促。可也。俄而。同副承旨金魯淳。奉進望單子。上還齋室。仍卽乘輿復出。上曰。副摠管蔡弘履。使之駕前謝恩。弘履因進肅拜單子。謝恩而退。上命書傳敎曰。行副司直沈豊之。承旨除授。解由勿拘。上曰。新除授承旨。牌招察任。出駕前下敎命書傳敎曰。承旨房仍。左副爲軍士房。命兵曹判書蔡濟恭。入侍。謂濟恭曰。明日殿試時。靑陽門內排立軍。依前年例爲之。而軍名數。問于其時下隷之熟諳者。以爲擧行。可也。仍還入宜春門。命在學。入侍。上曰。都承旨。入侍。出榻敎賤臣錫夏。承命出來。與民始。偕入。上命在學先退。上曰。試官望。速爲修整以入事。分付。而明日應試人員數。知入。可也。賤臣承命出來。分付後。還奏曰。應試入文科則爲四十四人。武科則爲二百四十一人。而赴試單子。姑未盡捧。入門數。有難豫知爲幾員云矣。上命退。諸臣以次退出。
정조 4년
庚子三月十五日未時。上御誠正閣。禮房承旨入侍時。右承旨徐有防。記事官金載瓚。記注官鄭必忠。記事官徐龍輔。以次進伏訖。上曰。文臣登科十年。則大臣筵稟後。出六乎。吏曹。依例出六乎。十年則出六乎。第十一年則出六乎。卽今將出六者。幾人乎。知入。賤臣還奏曰。前例則第十一年。始出六矣。近年連二次十年後。卽爲出六。而將出六人員。今方考出云矣。命書傳敎曰。承旨前望單子。入之。玉堂未差之代。亦令今日政差出。又命書傳敎曰。飭已施。吏曹假郞廳。分揀放送。命退。承史以次出。
정조 4년
庚子三月十五日申時。上御誠正閣。都承旨入侍時。都承旨鄭民始。假注書李錫夏。記注官鄭必忠。記事官徐龍輔。以次進伏訖。上曰。王大妃殿進御一錢重人蔘粟米飮一貼。煎入。出榻敎上曰。今日坐直。誰也。民始曰。左承旨臣李亨逵。同副承旨臣沈豊之。坐直矣。上命退。諸臣以次退出。
정조 4년
庚子三月十五日二更一點。上御誠正閣。左承旨。同副承旨入侍時。左承旨李亨逵。同副承旨沈豊之。假注書李錫夏。記事官李𤧣徐龍輔。以次進伏訖。上曰。今日詣臺臺諫。誰也。豐之曰。持平崔守魯。正言沈樂洙也。上曰。李濟萬則出去乎。亨逵曰。出去矣。上命讀合啓批答訖。上曰。玉堂上下番。持明義錄入侍事。分付。可也。賤臣承命出來。以玉堂之遲滯入來。不卽復命。上曰。入侍命下之後。不卽入來。事甚駭然。兼春秋出去。入直玉堂。問名以來。可也。𤧣承命出問後。還奏曰。校理林濟遠。修撰徐有成云矣。上曰。入侍下敎。勿施。入直玉堂。推考。可也。入直玉堂。推考。出榻敎命退。諸臣以次退出。
정조 4년
行都承旨鄭民始坐。左承旨李亨逵坐。右承旨徐有防坐直。左副承旨金魯淳坐。右副承旨趙尙鎭坐直。同副承旨沈豊之坐。注書鄭東浚病金載瓚仕。假注書李錫夏仕直。事變假注書吳泰賢仕。
정조 4년
李亨逵啓曰。守禦使金鍾秀觀親事。京畿廣州地。今方受由下去矣。所佩密符。來請還納。何以爲之。敢稟。傳曰。仍佩往來。
정조 4년
以持平李益運牌不進罷職傳旨。傳于李亨逵曰。只推。更爲牌招。
정조 4년
沈豊之。以戶曹言啓曰。慶壽宮。定於蓮池洞幼學李命裕家矣。令監考折價。則瓦家七十一間半。價銀六百二兩。草家六間。價銀十兩八錢。空垈三百十五間。價銀四十七兩二錢。合銀子六百六十兩。依折價★之意。敢啓。傳曰。知道。
정조 4년
庚子三月十六日卯時。上御仁政殿。行文科殿試次。詣暎花堂。行武科殿試入侍時。行都承旨鄭民始。左承旨李亨逵。右承旨徐有防。左副承旨金魯淳。右副承旨趙尙鎭。同副承旨沈豊之。記事官金載瓚。假注書李錫夏。記事官李璉徐龍輔以次侍立訖。上具翼善冠袞龍袍。乘輿出仁和門。御仁政殿內。上曰。行禮之節催促。而名紙亦爲從速分給。可也。讀劵官領府事鄭弘淳。兼兵曹判書蔡濟恭。吏曹參判兪彦鎬。對讀官敦寧都正鄭元始。行副司直鄭文啓。吏曹正郞尹行修。副校理徐鼎修肅拜後。以次陞殿。上命進懸題紙。仍命書論題曰。命龍於末。懸題訖。上謂魯淳曰。此雖異於賜第之科。而亦是科場。試所承旨察飭試員。使之東西分坐。勿爲雜亂。可也。仍乘輿詣暎花堂殿座後。上曰。試記不書各技。更爲書入。可也。亨逵分付書入。考官領議政金尙喆。兼兵曹判書蔡濟恭。左尹李柱國。參考官兵曹參知南柱老。修撰徐有成。宣傳官成玉金爔肅拜後。以次進伏。尙喆曰。日間。聖體。若何。上曰。一樣矣。尙喆曰。王大妃殿患候。益有差勝之節乎。上曰。一樣矣。尙喆曰。惠慶宮氣候。若何。上曰。一樣矣。上曰。王大妃殿進御一錢重人蔘粟米飮一貼。煎入。出榻敎上曰。今日當畢試乎。柱國曰。旣取八技。今日恐難畢試矣。當先取何技乎。上曰。先取柳葉箭。可也。上曰。擧案之未及懸入者。催促捧入。而擧子之欲兼赴各技者。勿令勒使自不事。嚴飭。可也。仍命試柳葉箭。上曰。宣傳官分付出馬官及掌務官。以曾前殿試。每有奸弊。今番則當隨現重繩。各別惕念擧行。而入格擧子。直上臺上。着名於單子事。知委。可也。命入格人次次入侍。尙喆曰。每年冬至使先來。皆於三月初上來。而今番則尙無消息。比前愆期。殆過一望。事甚可怪。而仄聞。皇帝出往江南云。然則使行。當待皇帝還都。始可還來。尙此遲延。固其勢也。而旣非眞的之報。訝鬱極矣。以此當問于灣府。使之探報矣。上曰。自本司關問。可也。上入幕次。俄而復殿座。命試鐵箭。柱國曰。擧子之初不呈單於鐵箭者。有見落於柳葉箭。而追呈擧案於鐵箭者。何以爲之乎。上曰。許赴。可也。以擧子崔鳳瑞犯助繩。上曰。兵判出去棍問。可也。濟恭還奏曰。渠以爲無他技能。若見落於此技。則不得參第。故有此犯禁。遲晩云矣。上曰。他技。渠皆不得爲之云乎。濟恭曰。鳥銃及講。僅當入參云矣。柱國曰。擧子南興極。見落於三矢。而欲上臺着名。不可不問其奸情矣。上曰。兵判出去。問其奸情。而引南興極上來差備官。亦盤問。可也。濟恭還奏曰。南興極則以爲渠以會寧之民。不知科場之何許。而差備官。引而上臺。故隨去而已云。而問于差備官則以爲渠以曹司。一從掌務官指揮云。且興極以爲多能於他技。何必用奸於此技。而差備官之言如此。其時掌務官。不可不一問矣。上曰。南興極則姑爲保放。試之他技。而第問掌務官。可也。濟恭出問後。還奏曰。掌務官。亦以爲實非奸情。錯聽呼名。率而上臺而已。擧子之名。入格與否。旣在臺上試記。則卽地現露之事。焉敢爲用奸之計云。其非奸情。果如渠言。當置之矣。上曰。唯。上命六兩遠射人趙世寬。入侍。下敎曰。汝能更射否。世寬曰。當更射矣。上曰。持弓矢。更爲待令。可也。命試鞭芻訖。濟恭曰。禁府議處草記中鄭志儉照律事。誠爲難處矣。若依大典議處。則當用充軍律。而事實過重。當稟處。故敢此仰達矣。上曰。大臣之意。何如。尙喆曰。事之難處。果如兵判所奏。惟在於自上裁處矣。上曰。事甚掣肘。當量處矣。魯淳收文科試劵。入侍。上命諸試官持試劵。入侍。弘淳等。以次進前。上命輪讀試劵。上曰。査同技同。縫𦇯官。使之待令於帳殿近處。可也。考劵訖。魯淳。以次拆封。上曰。何官員。帳殿咫尺之地。直向殿座所。坐閱試劵。査覈以奏。可也。魯淳。以技同官縫𦇯官仰奏。上曰。技同官縫𦇯官。竝拿處。出榻敎上曰。兵曹侍衛頻數出入。何不申飭乎。入侍諸承旨。一倂推考。出榻敎命書傳敎曰。新恩政事。當日爲之。命文試官退出。命試騎芻訖。上曰。各技中姑未入格者書入。可也。亨逵分付書入。柱國曰。各技中姑未入格者皆是。當初以鳥銃登科者。今則試鳥銃。好矣。而日已向昏。明日爲之。似宜矣。上曰。唯。仍命書傳敎曰。明日試官擧子。皆令食後待令。命入兵曹技藝節目。謂柱國曰。擧子之姑未入格者尙多。不可不軫念處也。諸技中姑未試取者。欲擇其易者改之。當改何技乎。柱國曰。騎槍似稍難。代以片箭。好矣。上仍改落點。命書傳敎曰。武試未畢。使之明日開政。上曰。俄者六兩遠射人。亦令明日來待。命侍衛及諸臣皆退。入幕次。命有防。入侍。上曰。不爲問安諸玉堂。一倂從重推考。出榻敎命退。諸臣以次退出。
정조 4년
庚子三月十六日酉時。上御誠正閣。禮房承旨入侍時。右承旨徐有防。假注書李錫夏。記事官李𤧣徐龍輔。以次進伏訖。上曰。俄者。宣傳官之未盡解嚴。已極怪矣。而哨官之徑先罷出。亦可駭然。俱不可無罪矣。有防曰。本院之追請標信。事勢之不得已。而宣傳官哨官。安得無罪乎。上曰。玉堂。不爲問安之擧。亦甚怪駭矣。有防曰。然矣。命退。諸臣以次退出。
정조 4년
行都承旨鄭民始坐。左承旨李亨逵坐。右承旨徐有防坐。左副承旨金魯淳坐。右副承旨趙尙鎭坐直。同副承旨沈豊之坐直。注書鄭東浚病金載瓚仕。假注書李錫夏仕直。事變假注書吳翼煥仕。
정조 4년
傳于李亨逵曰。右承旨。入侍。
정조 4년
沈豊之。以弘文館言啓曰。新除授副修撰李鼎運。卽爲牌招察任。何如。傳曰。允。
정조 4년
吳泰賢偕來代。以吳翼煥爲事變假注書。
정조 4년
以副修撰李鼎運牌不進罷職傳旨。傳于沈豊之曰。只推。更爲牌招。
정조 4년
又傳于曰。右承旨與直閣。持列聖誌狀草本。入侍。
정조 4년
吳泰賢書啓。臣敬奉聖批。馳往傳諭于西部新門外居平坊盤松契議政府右議政李徽之所住處。則以爲臣昨暴血懇。恭竢處分。不意史官辱臨。恩諭備至。任之以責成之重。委之以䌤綸之策。其所倚毗。逈出尋常。噫嘻。此何等時也。世道日下。人心日陷。王章未擧。國勢孤危。臣苟可有一毫仰副聖心之望。則豈敢不卽日趨造。而百爾思量。堪承無路。今此偕來之命。尤不勝驚惶震越。罔知措躬之所。唯冀天地父母。俯燭私情。特賜鐫改。臣於中路。觸冒風雨。素患疾癖之症。挾感復發。委頓私次。寢啖全廢。精力昏憒。神思索然。姑俟數日。謹當更構文字。悉暴衷懇之意云矣。臣旣承偕來之命。姑爲仍留之意。敢啓。傳曰。知道。
정조 4년
鄭民始。以吏曹言啓曰。司僕寺主簿朴師亨呈狀內。身病甚重。勢難察任云。今姑改差。何如。傳曰。允。
정조 4년
又以吏曺言啓曰。新除授大靜縣監朴弼瑞呈狀內。矣身老母。今年七十三歲。法不當冒赴云。親年七十歲者。勿許三百里外遠邑守令事。載在法典。依例改差。何如。傳曰。允。
정조 4년
沈豊之。以吏批言啓曰。軍器寺判官李邦億。受由過限未上來。依例改差。何如。傳曰。允。
정조 4년
有政。吏批。判書金鍾秀受由在外。參判兪彦鎬進。參議朴祐源病。右副承旨趙尙鎭進。啓曰。判書金鍾秀受由在外。參議朴祐源病不來。小臣獨政未安。何以爲之。敢啓。傳曰。仍爲之。以尹行晉爲掌令。權噵爲判尹。朴師訥爲禮曹參議。金夏璉爲典籍。白師憲爲司導主簿。朴敎行爲引儀。李雨培爲司僕主簿。羅潤祿爲大靜縣監。典籍單。新及第金宇海。文科甲科第一人。義盈主簿單。新及第元宅鎭。武科甲科第一人。新及第鄭存中通訓。今加通政。登科前資窮準職。依法典陞堂上。軍資直長單。新及第安濟元。文科甲科第二人。濟用直長單。新及第金聲應。文科甲科第三人。
정조 4년
兵批。兼判書蔡濟恭。參判李萬恢。參議尹勉升病。參知南柱老入直進。同副承旨沈豊之進。副司正成道鍾。武科甲科第二人。金啓澤。武科甲科第三人。副護軍沈命德金翊休。副司直申思運。副司果李正薰李宗燮。副司勇卞觀海。致仕奉朝賀單。徐命膺。
정조 4년
李亨逵啓曰。今此親臨春塘臺式年武科殿試時。應試人中勸武軍官田光迪韓錫豊。別軍官徐志敏。轎子陪金世完。別武士羅台漢趙擎邦金道亨金德天朴士春朴文亨許院。馬兵孟道文林益彩。內彬衛李潤喆。敎鍊官張光郁等錄名單子。無緣不呈。依例竝陳試之意。敢啓。傳曰。知道。
정조 4년
又以兵曹言啓曰。依下敎鐵箭遠射禁軍金來淑。木綿二疋施賞之意。敢啓。傳曰。知道。
정조 4년
又以左邊捕盜廳言啓曰。本廳從事官許燦。以身病。勢難察任。改差。何如。傳曰。允。
정조 4년
趙尙鎭。以義禁府言啓曰。司導寺主簿尹在益。亟施竄配之典事。承傳啓下矣。尹在益。慶尙道興海郡竄配。以承傳內詳意。具罪目。依例發遣府羅將。押送配所。何如。傳曰。允。
정조 4년
又以刑曹言啓曰。頃回傳敎。全羅道右水營水軍發配罪人朴林秀。中路逃躱。自本道斯速跟捕。牢囚營獄後。移文本曹事。行會該道矣。卽接本道關文。則罪人朴林秀。今月初九日。捕捉於竹山地。牢囚營獄云。令道臣各別嚴刑後。依前配所。卽爲押送事。發關分付。何如。傳曰。雖尋常發配。豈可中路逃躱。況以科場事而因判下發配者乎。還捉之後。所當更請盤問加律。而今此草記之。只請加刑發配者。殊欠有司之體。該堂推考。此草記勿施。
정조 4년
平安監司李徽之疏曰。伏以日吉辰良。嘉禮順成。臣民慶幸。曷有其極。仍伏念臣於新除之命。自知太不近似。於公無報答之望。於私無濫盈之憂。左右思惟。冒膺無路。敢陳血懇。尊蒙恩遞。及承聖批。不惟特勒許改。乃以循故爲敎。臣誠愕然失圖。只欲鑽地而不得也。嗚呼。輔相任重。克艱厥選。苟非其人。不可輕授。故聖王稱之以股肱。古人比之以喉舌。入告嘉猷。出揚明命。宅百揆而朝廷正。任三司而世道。係是以國之爲政。莫過於擇相。人之所望。惟在於得賢。況今大論新發。而懲討不行。國是靡定而輿憤益切。以至主勢日孤。王綱日頹。囂俗益囂。橫議愈橫。擧世如扶醉。東欹西顚。誠如聖諭。當此之時。輔弼之位。尤宜愼揀。臣本譾劣騃蠢。不過冥行埴而濫蒙洪造。遽叨匪分。臣雖欲仰體聖眷。俯效微悃。而德望不足以擔荷。才猷無可以裨補。恐負委寄之重。自取債誤之患。噫。人臣之分。赴蹈湯火。固不敢辭。而至於受職。量而後入。古賢攸戒。臣於是職。自量已熟。朱子所謂小則小狼狽大則大狼狽者。正謂臣今日語也。臣若有一毫可堪之勢。則今當關外久離之餘。又承聖上虛佇之命。在臣輿疾之義。尤切反面之誠。豈不欲進身丹墀。仍瞻耿光。而循省愧蹙。末由趨承。來伏城外。更暴衷懇。伏乞聖明。早賜遞改。更卜賢德。以重名器。非但臣身之幸。亦國家之幸也。答曰。省疏具悉卿懇。卿之辭胡至於再乎。一猶過矣。若是勤勤。實非所望於卿也。卿試思之。今日時象。大異予本意。鋒刃迭出。非逞憾則挾私。羅綱太密。擧懷危而蓄疑。上自簪紳靺韋。下至輿儓褦襶。心當屛息重足。不知所以自措其身。似此規度。以此風習。若不大鎭伏大矯革。則國家誰與爲治。如是而欲不亡得乎。惟是彌綸一策。最宜目下對症之劑。而所欲責成。捨輔相。何以哉。卿其念予延佇之意。無復固讓。卽起造朝。與領左揆。協力贊治也。仍傳曰。此批答。遣史官傳諭于右議政。仍與偕來。
정조 4년
行判中樞府事徐命膺疏曰。伏以日吉辰良。嘉禮順成。螽斯麟趾之慶。臣與田父野老。北望顒祝。仍念臣。天地間一窮物也。橫罹難容之罪。積抱難洗之累。彌天之密綱廣張。燎原之焦火方急。血泣窮山。與鬼爲隣。只恨其不早溘然。終使一身之餘殃。自底闔門之湛滅。將無以歸見先臣於地下。乃自月正朝參以後。絲綸處分。磊落相望。春陽一回。枯荑再蘇。幾覆之門戶復完。將滅之視息復全。求諸往牒。如臣所被洪造。實所罕見。行路聞之。亦且感涕。況爲臣等。父子兄弟者乎。隕首結草。猶未足以酬聖恩之萬一。詩云。欲報之德。昊天罔極。嗚呼。臣之謂也。臣今驚魂稍定。所罹躗言。宜卽具由陳暴。而前後批旨。向來筵敎。洞晣昭雪。備極諄摯。以及指使綢繆之祕跡。亦莫逃於淵鑑之下。雖使臣。焦唇弊舌。自爲之辨明。何以加此。臣於是。不敢復事張皇。以犯瀆撓之罪。而抑臣之所自傷痛者則有之。臣於西藩歸路。自念一門之盛滿。必欲造朝乞身。以存持盈之戒。及夫納符入侍之日。仰瞻天顔。重聆玉音。區區犬馬之誠。復不能自已。竊以爲身處散銜。以遂斂退之願。時覲耿光。以展繾綣之衷。則義分情私。不害爲兩得其宜也。低徊盤桓。復廁朝端。遽陷此罔測之境。靜言循省。皆臣自取。夫懲前所以毖後。追來所以諫往。臣若於此。不卽決退。俯仰遷就。人忌之外。鬼猜交集。則伊時聖明。雖欲曲加保全如今日之爲。亦恐無以爲之地矣。不然。臣之一身。非臣之一身。卽殿下之賜。豈敢爲便訣明時之計哉。誠欲因此得保身家。以全天地生成之恩也。玆敢進伏郊坰。罄悉悲苦之情。伏乞聖明。哀之憐之。特許臣三字銜。俾前後全保之恩。有始有終。千萬泣禱。答曰。省疏具悉。向來事。可謂水落石出。霎時風浪。自起自滅。不啻過空浮雲。然爲卿家全保之道。豈靳三字銜。所請許施。卿其體予殊眷。凡有文字間顧問。無以身不在朝爲辭。亦或指陳己見於稽古之事也。
정조 4년
同義禁蔡弘履疏曰。伏以日吉辰良。嘉禮順成。臣民慶忭。曷有其極。仍伏念我殿下臨御五年。朝著之奬用幾人。超擢幾人。而莫不才器俱偉。勞勩竝著。聖主之嚬笑得宜。明廷之望實允翕。材彦懷淬礪之心。仕宦絶僥倖之路。平蕩之化。則哲之明。人孰不欽仰而攢誦也哉。至如臣者。倥侗一賤品耳。立朝以來。孤根弱植。不藉蟠木。淸銜華貫。已多濫竽。逮遇聖明。尤荷寵異之眷。喉司近密之地。是何等極榮。而一月之間。恩除或有數三至者。一歲之中。隨行殆至五六朔焉。居常惶感。無階圖報。惟知承奉之無罪。不憚奔走之爲勞矣。不意摠府進擢之命。遽下於再昨陪扈之班。臣聞命隕越。五內惝怳。莫知措躬之所也。夫命德之器。非譾劣者之所堪當。出格之恩。非疎賤者之所敢安。今玆新除。奚爲而及於臣身哉。臣若徒恃寵靈。晏然冒據。則其如誤聖簡而玷名器。何哉。反復思量。承膺無路。臣罪至此。益無所逃。玆敢略控短章。仰瀆崇嚴。伏乞聖慈。俯垂鑑諒。亟收新資。以重公器。以安私分焉。答曰。省疏具悉。今者陞擢。非爲卿也。卿其勿辭。行公。
정조 4년
大司憲金夏材疏曰。伏以日吉辰良。嘉禮順成。朝野歡忭。曷有其極。仍伏念臣病不堪任。與世寡合。乃蒙聖上猥加奬與。取之於人而不取之中。臣含恩畏義。隨事盡分。未嘗敢有一毫自便。以負殿下拂拭之恩也。今者憲長之命。又何爲而及於臣也。噫。臣是先臣一孤兒耳。雖蒙騃無識。亦有秉彝。古人所謂移孝爲忠之語。銘在肺肝。未塡丘壑之前。卽臣蹈赴之日也。不自意寸勞莫紀。祿位太驟。旬月之間。世所稱淸官顯銜。無不周流。除旨相續。有若非臣莫可者然。顧視流輩。莫與爲比。負乘致寇。猶且有戒。況臣所叨。不特爲負且乘。則其所以欲報萬一者。乃所以召災也。臣爲是懼。食息靡寧。且念臺閣事體。與他自別。凡廟堂可否得失。惟臺閣得以相抗。故古人於嫌疑之際。守之甚嚴。臣謹稽宋朝呂公著之爲相也。其壻范祖禹拜右正言。引避辭遞。今右議政臣李徽之。卽臣之妻父也。臣於頃日諫官時。非不知引義乞免。而連値淸齋。呼籲路阻。遂以先公後私之義。出而膺命矣。今則相臣之造朝。方在不遠。臺銜之復叨。適當此際。不可以前日一出。冒居也。決矣。伏乞聖明。俯賜諒察。亟令鐫改臣職。俾公體尊而私分安。不勝幸甚。臣雖不以見職自居。而義重懲討。玆敢附陳焉。夫國榮之千罪萬惡。固難縷陳。而孰有甚於阻遏大計者乎。是故古之明王。雖厚待功臣。而一有干紀亂常者出於其間。則明施常憲。未或少貸。雖以漢高之寬仁。不赦信越之罪。是其一事也。自有國榮事以來。三司之論。迭發力請。而殿下不但不賜允兪而已。竝與其血黨卵育而或靳當勘之律。臣實未喩也。噫。向日諫臣所發二啓。實出公憤。以其措語論之。具李兩罪。實無異同。而殿下一從一否。至以止此足矣爲敎。求之刑政。豈不大段乖舛乎。嗚呼。國榮之罪惡如彼而不誅。其黨之猖獗如此而不治。是殿下之務欲安反者。將見其馴致禍亂也。豈不大可懼哉。伏願亟從兩司之論與義翊勘律之啓。以定人心。以洩輿憤焉。且臣竊有私心惶駭尤悔者。玆敢不避猥越。冒死而尾陳焉。先臣諡狀。偶請於彼罪人者。乃在於藏奸未退之日。以其旣經文任。又及見先臣之立朝晩節。故也。厥後書成。頗延日月。而乃蒙聖上催促諡坐。仍卽擬望蒙點矣。今彼罪狀盡露。大案昭揭。則臣雖噬臍而慙憤。將何及哉。噫。以公則紀太常。以私則載家乘。文字事體。顧不重歟。今若恬然置之。雖一日之間。上累節惠之典。下衊先臣之德。臣之不孝無狀。固不足論。而其於朝家重易名之道。果安在哉。伏乞聖明。特命勿施其所撰狀。俾臣得以改請於無故之人。少伸私痛。仍命有司。重勘臣罪。以爲士夫處事不審者之戒焉。答曰。省疏具悉。所陳益欲不欲聞。尾陳事。固知卿謹愼發此語。而此則大關後弊。卿其勿辭。從速行公。
정조 4년
庚子三月十七日。兼春秋朴行淳。義禁府啓目。尹塾旣已遲晩。議處。何如。啓。傳曰。依允。
정조 4년
義禁府啓目。向前閔慶世嚴問之下。旣已遲晩。議處。何如。啓。傳曰。規避齋官事。本事猶未詳知。拿處之勘。足懲其罪是乃。至於打趾之刑。不但無於法。渠或乘憤。作此駭妄之擧是良置。嚴問口招之下。固當首實。而初招隱諱。今始吐實者。殊極痛駭。況渠是侍從。此等微事。欺瞞爲事。亦可謂辱朝廷之甚者也。從重勘律爲良如敎。
정조 4년
司僕寺啓目。因濟州牧使金永綬啓本。本州監牧官金光㷜。單望啓下。帖文成送事。啓。傳曰。依允。
정조 4년
庚子三月十七日卯時。上御誠正閣。禮房承旨入侍時。右承旨徐有防。假注書李錫夏。記事官李𤧣徐龍輔。以次進伏訖。上曰。今日侍臣班。兩司玉堂誰某入來與否。知入。可也。賤臣承命出問後。還奏曰。校理林濟遠姜忱。副挍理徐鼎修李時秀。修撰金宇鎭徐有成。正言沈樂洙李濟萬。持平崔守魯李益運入來云矣。上曰。殿座時刻。以辰正三刻。更爲磨鍊以入事。分付。可也。賤臣承命出來分付後。還入。上曰。王大妃殿進御一錢重人蔘粟米飮一貼。煎入。出榻敎仍命退。諸臣以次退出。
정조 4년
庚子三月十七日辰時。上御暎花堂。武科殿試入侍時。行都承旨鄭民始。左承旨李亨逵。右承旨徐有防。左副承旨金魯淳。右副承旨趙尙鎭。同副承旨沈豊之。記事官金載瓚。假注書李錫夏。記事官李𤧣徐龍輔。以次侍立訖。上具翼善冠袞龍袍。乘輿出後苑殿座。上曰。試官。不必更爲肅拜。直爲入侍。可也。考官領議政金尙喆。兼兵曹判書蔡濟恭。左尹李柱國。參考官兵曹參知南柱老。修撰徐有成。宣傳官成玉金爔。以次進伏。上曰。昨日入格者外。有願講者乎。如有自願者。亦捧擧案。可也。柱國曰。昨日願講人。殆至百餘矣。已皆入格於他技。故今日則皆呈自不擧案矣。上命有防讀判府事徐命膺疏。上曰。判府事之所請。得無過乎。尙喆曰。顧其情地。今此所請。似無怪矣。上命書批答。又命讀右議政李徽之上疏。仍命書批答。命濟恭柱國進前曰。適有言端。玆以下敎矣。近來世道不幸。變故層生。而從以羅綱太密。一世之人。擧多橫罹之患。可勝歎哉。雖以卿士大夫言之。當初相交於其人者。非但怵於禍福。彼旣作國邊人。世之自處以趨義理者。安得不相交哉。到今以此搏擊。良可矝悶。而其中尤甚者。猶可責之以慮義矣。至若靺韋武弁則彼足以威勢壓之。趨權附勢。雖非本情。不得不與之親交也。何可以責之名節乎。兵判旣居銓地。凡於用捨之際。勿以此等事爲拘。而御將亦爲武弁之統領。以此意洞諭中外。以爲鎭安人心之地好矣。尙喆曰。聖敎及此。人情孰不感服哉。顧今朝廷用人之道。固當有罪則罰之。有功則用之。務盡公正。而豈可以親於其人。責之於今日乎。顧今侍衛諸臣。承聞下敎。必皆觀欣感悅矣。濟恭曰。聖敎至當。臣等。敢不思所。以仰體也哉。上命試片箭訖。入幕次。命尙鎭入侍。又命濟恭入侍。上曰。昨日殿座罷時。直下標信。而宣傳官解嚴時。獨不解嚴於靑陽門排立軍。而當該哨官。不待標信。徑先罷去。宣傳官及哨官。不可無罪。兵判出去盤問。可也。濟恭出問後。還奏曰。宣傳官則以爲初不知靑陽門內有排立軍。而不爲解嚴。哨官則以爲渠之排立處。有若掖內。而日已向昏。獨爲排立。事實難處。故徑自出來。而不謹之罪。渠皆遲晩。第其本事。則實無情之事矣。上曰。雖然。不可置之。當該宣傳官哨官拿處。出榻敎上命書傳敎曰。近日慈殿湯劑。日再煎入。而提調在外。監煎無人。藥房提調金鍾秀許遞。又命書傳敎曰。兼禮曹判書洪樂性。爲藥院提調。卽爲牌招監煎。又命書大司憲金夏材疏批。又命書傳敎曰。放榜日禮畢後。徐奉朝賀宣麻殿座處所。皆以仁政殿爲之。又命書傳敎曰。二十日唱榜後。當詣小次改服。承史侍臣改服後。當宣麻。豫爲知悉。已而復殿座。命試鳥銃。柱國曰。擧子李仁得。俄者入格。名載試冊。而不得着名矣。追後來請着名。而論以科規。事當勿施矣。上曰。差異於科試。使之着名。可也。命試貫革及講書訖。上曰。昨日六兩遠射人若來待。使之更射。而侍衛武臣及軍兵中。募得善射者。令較藝。可也。濟恭曰。自願者。只有二人矣。上命同射訖。入幕次。命亨逵入侍。命書傳敎曰。六兩遠射人居首禁軍金光瑞。邊將除授。之次付料軍官趙世寬。令本營門將敎陛差。禁軍金采淑。自本營參酌施賞。仍還內。諸臣以次退出。
정조 4년
庚子三月十七日酉時。上御誠正閣。直閣持列聖諸狀入侍時。右承旨徐有防。假注書李錫夏。記事官李𤧣徐龍輔。直閣金宇鎭。以次進伏訖。上曰。注書出去。武科榜目。催促修入。壯元則誰某。而出於元榜。直赴與否。知入。可也。賤臣承命出問後。還奏曰。壯元則元宅鎭爲之。而出於元榜云矣。上命宇鎭奉進誌狀覽訖。仍還下。命宇鎭先退。上曰。王大妃殿進御一錢重人蔘粟米飮一貼。煎入。出榻敎命書副摠管蔡弘履疏批。仍命退。諸臣以次退出。
정조 4년
行都承旨鄭民始齋宿。左承旨李亨逵齋宿。右承旨徐有防齋宿。左副承旨金魯淳齋宿。右副承旨趙尙鎭齋直。同副承旨沈豊之齋直。注書鄭東浚病金載瓚齋直。假注書李錫夏仕直。事變假注書吳翼煥仕。
정조 4년
藥房都提調鄭弘淳。提調洪樂性。副提調鄭民始啓曰。伏未審。日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等。不任區區伏慮。敢來問安。竝此仰稟。答曰。知道。慈殿氣候。別無加減。焦迫而已。慈宮氣候。一樣。待下敎日入侍。宜矣。王大妃殿惠慶宮中宮殿。藥房口傳問安。答曰。知道。
정조 4년
李亨逵。以都摠府言啓曰。今日入直內三廳武兼禁軍及軍兵等。中日習射。請出標信。傳曰。齋戒相値。停。
정조 4년
又以都摠府言啓曰。副摠管鄭昌聖。以同知實錄事。實錄廳晝仕出去。而逐日仕進。煩稟未安。入番間除草記往來之意。敢啓。傳曰。知道。
정조 4년
傳于李亨逵曰。禮房承旨。入侍。
정조 4년
以副修撰李鼎運牌不進罷職傳旨。傳于徐有防曰。只推。更爲牌招。
정조 4년
以訓鍊都監習陣頉單子。傳于李亨逵曰。今則武將。欲效文宰之處義乎。無病而曰。有病。當操日。請停操者。安有如許將臣。道理事體。所在申飭。不容但已。訓鍊大將具善復。爲先從重推考。此單子勿施。使之依例擧行。
정조 4년
李亨逵啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 4년
徐有防啓曰。皇朝三皇忌辰日望拜禮。前期一日以稟事。曾有先朝受敎矣。今十九日毅宗皇帝忌辰日。親行望拜禮。何以爲之。敢稟。傳曰。敬依。
정조 4년
徐有防啓曰。明日望拜禮時。九卿當爲淸齋進參。而刑曹判書尹東暹。判尹權噵未肅拜。工曹判書具允明病不進。事甚未安。竝卽牌招。何如。傳曰。允。
정조 4년
傳于李亨逵曰。同副承旨。入侍。
정조 4년
李亨逵啓曰。俄以訓局習陣事。有所飭敎矣。尙無擧行文書之入啓者。極涉怠忽。事係師律則焉敢若此。行陣自有紀律。雖曰。元戎。豈可顧藉。明日行操形止。爲先問啓事。命下矣。問于訓鍊大將具善復處。則以爲罪犯罔赦。嚴敎薦下。震懾隕越。罔知攸爲。身爲武將。豈不知師律之爲重。豈敢效文宰之處義。而今番所遭。實是人臣極罪。縮伏俟勘。惟願速死。成命之下。末由奉行。惶懍震越。不知所達云矣。敢啓。傳曰。遭罹雖曰罔極。分義亦自不輕。至於行陣去就。固無關於本事。成命之下。焉敢乃爾。此問啓勿施。擧行與否。該房。更爲問啓。
정조 4년
傳于金魯淳曰。嘉禮時。慈殿慈宮各差備宮人等頒賞所入。廂庫所儲適乏。該曹紬二同參拾七疋。木參同四拾八疋。布參同二疋。入于廂庫。
정조 4년
李亨逵啓曰。遭罹雖曰。罔測。分義亦自不輕。至於行陣去就。固無關係於本事。成命之下。焉敢乃爾。此問啓勿施。擧行與否。該房更爲問啓事。命下矣。問于訓鍊大將具善復處。則以爲身爲武將。嚴敎之下。又關師律。則何敢以一己廉防有所株守。而臺臣論列。無非人臣極罪。而宿將戎權。謂之丙枕之憂。則況此習操。係是戎政之尤重者。豈敢肆無忌憚。冒當重事。又自陷於擅恣之科哉。飭敎洊下。末由奉行。惶懍罔措。席藁闕門之外。恭俟鈇銊之誅云矣。敢啓。傳曰。知道。
정조 4년
又啓曰。訓鍊大將具善復罷職不敍事。命下矣。將兵之任。不可一刻無摠察之人。在前如此之時。有他大將兼察之例。今番則何以爲之。敢稟。批答出傳敎
정조 4년
傳于李亨逵曰。訓鍊大將。姑勿出代。
정조 4년
李亨逵啓曰。訓鍊大將。以都提調摠察事。命下矣。在前如此之時。有都提調命招之例。有從事官發牌聽傳敎之規。今番則何以爲之。敢稟。傳曰。命招。
정조 4년
傳于鄭民始曰。都監都捉調。入侍。
정조 4년
李亨逵。以御營廳言啓曰。六兩遠射之次人付料軍官趙世寬。令本營門將校陞差事。命下矣。依傳敎。本廳別武士加出付料之意。敢啓。傳曰。加出之窠一創。則因仍蹲用。誠一痼弊。此草記勿施。待有窠陛差。因此思之。各軍門加出窠有闕。勿出代。待額滿後。依例出代事。分付。
정조 4년
趙尙鎭。以刑曹言啓曰。因充軍罪人朴林秀嚴刑還配事草記。雖尋常發配。豈可中路逃躱。況以科場事而固判下發配者乎。還捉之後。所當更請盤問加律。而今此草記之只請加刑發配者。殊欠有司之體。該堂推考。此草記勿施事。命下矣。依傳敎。罪人朴林者。各別嚴刑。盤問其逃躱情節後。本罪之外。加律嚴繩之意。分付于該道道臣。何如。傳曰。姑勿發配。爲先刑推取招。使之狀聞。
정조 4년
正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得倩。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣役畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。竝施絶島散配之典。請逆賊尙魯。亟施孥戮之典。都民休戚。係於司寇。政或失平。法反爲弊。前後飭敎。不當諄複。而自李枰之除拜左貳也。廣布禁條。騷繹民間。請托公行。謗言已多。而閭閻少婦冒犯乘轎則推捉勘罪。自有法例。而發視蒙被。指點媸姸。皁隷驅逼。徵索無節。郞僚力挽。不之恤焉。擧措怪駭。怨聲載路。傳聞藉甚。不可置而無責。請刑曹參議李枰罷職。答曰。不允。埏事亟停勿煩。末端事。依啓。
정조 4년
持平李益運疏曰。伏以日吉辰良。嘉禮順成。臣民慶忭。曷有其極。仍伏念臣。姿本駑劣。跡又疎逖。平生自待。唯在於沾得斗升之祿。以養老父而已。近因臣兄。積忤當路。屢經危機。門戶凜綴。苟非我聖上高懸照妖之鏡。深察戴盆之冤。則其不歸於湛滅者幾希。杜門窮巷。兄唱弟酬。惟是感君恩一曲。何嘗有一分榮念。或萌於心。而不自意聖恩愈隆。恩敎屢降。臣兄玉署之選。墨汁未乾。柏府新命。又及於賤臣。似此榮耀。古亦罕聞。臣父臣兄。感淚如雨。顧臣隕結之忱。神鬼傍臨。曷敢爲隨例辭遜。不思筋力之報。而如臣庸騃之。不合於淸朝耳目。姑捨勿論。三司言議之地。兄前弟後。竝武翺翔。如無鬼忌。必有人猜。臣食息懍惕。夙宵徊徨。日昨之隨牌祗肅。亶出嚴畏。此豈臣所樂爲哉。因仍束帶。斷無是理。玆敢疾聲仰籲於天地父母之前。伏乞亟遞臣職。許令優遊自靖。以卒生成之澤焉。臣職雖憲臣。方以辭憲職。積誠呼號安敢出一言。有若居憲職然哉。雖然。忠憤不可遏也。公議。不可已也。臣安得默然而止乎。三司之啓。今幾年所。人情久則狃。狃則常。若使天地間沐浴之義。下而爲請者。或歸於狃。上而爲答者。或近於常。則臣分從此夷矣。王法從此隳矣。今日之痛哭流涕者。其不在於斯也耶。至若兩司新發之大論。此不特朝廷言之。國人皆言。而殿下一味含容。每於啓批之降。輒示曲爲之意。臣愚死罪。竊以爲殿下。旣洞知其罪惡之至重。而特以思念前日。姑且隱忍。則是不斷也。知今日臺言之不得請。則決不可但已。而猶且敎以亟停。則是不誠也。夫不斷不誠。此豈廷臣之平日所望於殿下者哉。四罪而天下咸服。大舜行之。虞史書之。惟殿下念哉。豺狼狐狸。古人所言。而事在目下。亦不可不爲聖朝一言。近日朝著之間。士大夫名節掃地。累殿下淸明之治者。不一而足。有識之寒心。厥惟久矣。如黃昇源者。幾載廢枳之餘。偏荷拂拭之恩。銓部淸選。榮耀已極。固宜洗濯其心。保惜其名。以無負再生之德。而乍入試望。已招疑謗。姓名三字。爲欄入會圍者。所援引。狼藉載錄於秋曹文案。至徹睿覽。不燃之竈。烟何由生。人言藉藉。久而未已。淸朝羞恥之事。恐莫大於此矣。臣謂昇源。瀛館銓部。一竝刊改。以勵他人。斷不可已也。古人曰。兒傷於飽。臣傷於寵。此千古格言也。如具純者。不過資淺年少之一靺韋。本不足有無於朝廷。亦不足出入於臺參。而特以殿下之平日寵愛。頗過分數。故處於內則儕流莫敢誰何。處於外則營閫曲意接待。橫濫之習。悖戾之目。已不勝其傳說。此而置之。前頭之弊。將不知至於何境。臣之此言。非欲永棄純也。冀聖明之稍加裁抑。俾勿入於畢竟罟獲而已。愛人以德。不得不如此。願勿以小事而忽之也。答曰。省疏具悉。首陳事。非不斷也。非不誠也。爾言無已過乎。黃昇源事。誠如囚供。雖謂之貽羞搢紳。可也。眞所謂一邊之言。有難準信。所擬之律。極涉太重矣。具純事。論列固是矣。渠以年少無識武弁。此等之弊。勢所必至。已因他事罷職。而令該曹。姑勿檢擬於字牧。爾其勿辭。從速察職。
정조 4년
庚子三月十八日。兼春秋張顯慶。冬至兼謝恩正使昌城尉黃仁點。副使行副司直洪檢狀啓。臣等一行。昨年十一月三十日入柵。前進緣由。旣已馳啓爲白有在果。自鳳城以後。通官陰德布章京特克愼連爲護行。十二月初八日。到瀋陽。交付交易回咨一道於禮部後。留一日。歲幣中。紅綠綿紬各一百疋。生上木三百疋。大好紙一百五十卷。小好紙二千一百一十卷。粘米三石五斗四升。依禮部公文呈納後。仍爲䟎程。本月十九日。到山海關。點閱人馬。無弊進關是白乎旀。關內所經州縣街路。有貼諭黃榜。謄來取視。則乃是昨年八月十六日皇旨。而今年萬壽節。皇帝使內外臣工。不欲獻賀。至有屆日將避山庄之旨意是白乎所。臣等所齎來例進年貢及三節表外。皇帝躋七旬進賀使名與呈表。旣承到北京後。觀勢進退之。筵稟擧條。則事係十分詳審處是白乎等以。臣等。一路另加採探。及到距北京三日程。細聞皇城消息。則外國。只琉球人。以三年貢限來京。而別無慶賀等事是如爲白乎矣。本年正月初一日。皇帝依康熙皇帝六旬萬壽。特頒恩詔之例。將坐殿頒赦是白遣。仍賜宴文武各官是如爲白臥乎所。臣等。旣得此報則今此使名。宜以進賀歸重是白乎等以。分付任譯。先於呈禮部。報單中書。以進賀謝恩兼冬至使是白遣。二十七日。到北京。竝呈表咨于禮部。該部漢侍郞莊存與率諸郞官。領受是去乙。任譯與通官輩。提及賀表之事。則微有喜色是白加尼。臣等退出時。存與下席端。擧手致款是白乎旀。歸接于南小館。翌日詣鴻臚寺。依例演儀。琉球人。亦參臣等之班末是白遣。該寺。又知委元朝赴宴之儀註。而外國人段。只臣等正副使及琉球使臣入參是乎所。本年正月初一日四更量。率員譯等二十七人。詣闕留待午門外是白如可。皇帝幸堂子出還時。送迎於路左。平明隨班。由右掖門入太和殿庭。待彼東西班行禮訖。進入班次。行三跪九叩禮。退俟翼門前是白如可。同日辰時量。皇帝設鹵簿。更坐殿頒詔。奏樂排宴。又引臣等入參宴班。而只行一叩禮是白乎旀。慶賀表奉旨早晩段。使任譯。探問內閣。則以爲元朝只進黃籤。而表文措辭。則同三節年貢表。一體翻淸開印後。按例啓奏是如爲白遣。歲幣及慶賀方物段。所貯館宇狹窄。火患可慮乙仍于。使任譯。周旋禮部。依例先爲呈納是白乎旀。呈納時各庫郞吏及提督大使通官等處。例有補物酬應之事。故依近例從略分給後。歲幣補秩中紅綿紬一疋。綠綿紬一疋。白苧布一疋。白上木二疋。生上木四疋。大好紙二卷。小好紙二卷。方物補秩中黃綿紬一疋。黃苧布一疋。白綿紙三卷段。捧授於上通事譯官。使之一依戶曹條目。作銀還納爲白乎旀所。裹油紙帒繩索等物。數千里載運之餘。破裂無用乙仍于。依例蕩減爲白乎旀。正月十二日。皇帝有事天壇祭訖。仍啓駕南幸。巡閱河工而回鑾之期。則在於五月初九日是如爲白臥乎所。二十一日開印後。內閣先奏翻淸賀表於行在所。本月初三日奉旨。有曰。覽王奏。以本年朕屆七旬。該國王。遣使于春正慶賀。進獻禮物。具見悃誠。所有方物。不必收受。若令帶回。徒滋往返着。暫行留貯。准作正貢。以示朕柔遠之至意云云是白臥乎所。禮部所屬及提督軰。皆以爲皇帝以今月正之預賀。有此喜悅之溫旨是如爲白乎旀。使任譯。傍探後人中稍知事例者之物議。則以爲今年萬壽節。皇帝雖有謙遜之明旨。在京王公大臣及各省督撫提領。待五月回鑾。必有交章請賀之擧是如爲白乎旀。我國頒詔一款。禮部題奏內以爲該國應頒詔書。例應奏派大臣齎送。而今値該使臣在京。卽交帶往。以省紛繁云云是白遣。恩詔頒給。內則王公大臣。外則各省衙門外。只我國入於應頒中是白遣。琉球等他餘外國。不爲擧論是白乎旀。三節貢本。自內閣待賀表旨下後。又修上賞本。而撥路往復。自不免費日。而賀表之順受。方物之移准。果叶所望。實爲多幸是白如乎。本月二十二日。始詣闕領賞。二十三日。赴禮部行下馬宴後。領受詔筒。回到館所。又行上馬宴。受回咨十道。二十四日離發。回程計料是白加尼。二十三日亥時量。臣等所住館內卜刷馬驅人吉二同。連椽架簟。燃燈縫衣。傍掛綿帒。火氣上爇。風勢適猛。措手不得。延及臣仁點所住房屋。霎時之間。爀焰四圍。臣所帶軍官及其外數三員譯等所寓房舍。頃刻延燒。地形狹窄。回旋無計。而王靈所曁。臣等得保性命是白乎乃。當初所受詔筒。依例奉安於臣仁點所處房內是白如可。不意事出半夜。神魄失守。遂未得奉出。臣等悚蹙之極。罔知攸措。翌朝呈禮部引罪是白乎旀。其時兵部尙書蔡新。禮部尙書德保。躬率兵丁。一齊來會。多用水車及其他救火諸具。極力撲滅。且送通官問慰是白去乙。臣等。使任譯。謝其來救之速。則以爲纔救禮部失火。旋又來此是如爲白如乎。畢竟三百餘人命。幸而得活。而卜刷馬二疋。終至燒斃是白遣。被災諸房行李卜物。一未收出。盡入灰燼兺不喩。雖火勢未及之處。擧皆驚惶散亂。失其資斧者亦多。一館景像。滿目愁慘是白乎旀。回送禮單各種段領賞日。使任譯。光爲裹結置諸別所乙仍于。幸不致損是白遣。工部尙書富勒渾。禮部侍郞阿肅。相繼來問。存恤備至是白乎旀。禮部招致提督。傳言于臣等曰。詔旨輿館宇不幸被災。今方題奏於行在所。若待回旨。則歸期難定。使臣之許久濡滯。實係矝悶。故本部以他省繳到之詔旨。使之仍前齎回事。已爲摺奏。限三日收拾燼餘行李。登程亦爲言爲白臥乎所。臣等。本月二十七日。始得離發爲白有如乎。臣等。萬里銜命。未能飭下。以致失火延燒之境。惶恐待罪是白乎旀。詔旨辭緣及賀表奉旨咨文。先爲謄書啓聞爲白乎旀。咸鏡道輸城驛金太成馬。到潘陽致斃。全羅道碧沙驛卒趙大老味。留館時身病物故是白遣。他餘事情。虛實間。雖有所聞。煩不敢陳。臣等還渡江後。別單書啓計料是白乎旀。臣仁點軍官黃樕。臣檢軍官具允翼。譯官劉漢明。到通州站授狀啓。先爲出送緣由。馳啓爲白臥乎事。
정조 4년
庚子三月十八日。兼春秋朴行淳。兵曹啓目。全羅前兵使金海柱。去己亥秋巡操時。所管列邑軍器執頉。試射不中是在。左管將魚有南等。照律。何如。啓。傳曰。依允。魚有南徐赫修李謙煥沈逵李基成金致五朴明煥林重遠鄭存養李奎良尹翊烈趙貞相李鼎勳黃泰彦趙鎭憲李在亨曺允亨洪大容李觀城申禹相呂善德權尙熺等段。功減一等爲旀。金基厚李尙訥等段。議減一等爲旀。趙時述鄭國仁等段。功議各減一等爲良如敎。
정조 4년
庚子三月十八日辰時。上御誠正閣。禮房承旨入侍時。右承旨徐有防。記事官金載瓚。記注官鄭必忠。記事官李𤧣。以次進伏訖。上曰。先來軍官。入侍。先來軍官進伏庭下。上問姓名。對曰。上使軍官黃樕。副使軍官譯官兪漢明矣。上曰。各陳彼中事情。對曰。去十二月二十八日入京。而皇帝十二月十八日入南京故送咨文於皇帝所到所。回勅自爾遲滯矣。上曰。去年表文。何以順呈乎。對曰。彼人初欲不捧矣。末乃以爲遠人。不可持還云。捧入矣。上曰。使臣館所。何以失火也。對曰。三使臣。入處于坑內。下隷則皆露宿。而雜鋪藁簟之屬。夜間治任之際。誤爲燭火所燃。少頃延及館舍。火烈風猛。勢不可救。上使僅以身免。其餘銀貨衣服之物。沒數盡燒。七人所失之物。合爲一萬五千金矣。上曰。彼人似必來救矣。對曰。禮部尙書者。驅車百餘兩。各載鹽水而來。一時剝滅。故火得以息矣。命書傳敎曰。明日望拜禮時。副輦儀仗槍劍軍置之。挾輦軍內入直中六十名擧行。命書榻敎曰。王大妃殿進御一錢重人蔘粟米飮一貼。煎入。命退。承史以次出。
정조 4년
庚子三月十八日午時。上御誠正閣。右副承旨入侍時。右副承旨趙尙鎭。假注書李錫夏。記事官李𤧣徐龍輔。以次進伏訖。上命書傳敎曰。俄以訓局習陣事。有所飭敎矣。尙無擧行文書之入啓者。極涉怠忽。事係師律則焉敢若此。行陣自有紀律。雖曰。元戎。豈可顧藉。明日行操形止。爲先問啓。上曰。今日臺啓有新啓乎。尙鎭曰。以李枰事。有新啓矣。上命讀之。尙鎭讀奏訖。上曰。本事聞之乎。甚怪駭矣。尙鎭曰。俄得聞之。而事甚可駭矣。上命書批答。仍命退。諸臣以次退出。
정조 4년
庚子三月十八日申時。上御誠正閣。同副承旨持留院公事入侍時。同副承旨沈豊之。假注書李錫夏。記事官李𤧣徐龍輔。以次進伏訖。豐之讀奏持平李益運上疏。上命書批答。上曰。武將處義有異。前後飭敎。何如。而明日行操。終不欲出去耶。爲先記過。注書出去。問于訓將以奏。可也。賤臣承命出問後。還奏曰。情地極爲危蹙。雖屢下嚴旨。明日行操。萬無蠢動之路云矣。上命書傳敎曰。屢下嚴敎。而迷不知動。揆以分義。固可駭也。論以情踪。或似然矣。一向相持。徒損國綱。雖是武將。不可無一番曲諒之道。況以行陣去就爲敎。則如是違逋。又犯紀律。安可無罪。訓鍊大將具善復。亟施罷職不敍之典。以訓鍊大將兼察啓辭。傳曰。都提調摠察。上曰。王大妃殿進御一錢重人蔘粟米飮一貼。煎入。出榻敎上曰。旣有罷職之敎。而記過則安徐。訓將退去事。注書分付。可也。賤臣承命出來分付後還入。上命退。諸臣以次退出。
정조 4년
庚子三月十八日酉時。上御誠正閣。禮房承旨入侍時。右承旨徐有防。記事官金載瓚徐龍輔。記注官鄭必忠。以次進伏訖。上曰。訓局都提調入來乎。知入。賤臣還奏曰。未及入來矣。上曰。臺臣所論黃昇源事。極可駭訝矣。設使眞有所犯。只請査出。可也。而竝與銓郞玉署。直請改正者。是欲永枳人前路之意也。豈可以一事之䵝眛。欲塞其人乎。近日此等之習。誠爲世道之悶矣。有防奏曰。驅人於難明之科。欲售其挾雜之習者。誠是世道之憂矣。若使此習漸長。則世豈有完人乎。上曰。不但爲惜一黃昇源也。朝象如此。憂虞轉深矣。命退。承史以次出。
정조 4년
庚子三月十八日二更一點。上御誠正閣。都監都提調入侍時。都監都捉調徐命善。右承旨徐有防。假注書李錫夏。記事官李𤧣。以次進伏訖。上曰。都承旨。入侍。出榻敎賤臣承命出來。都承旨鄭民始召入進前。命善曰。日吉辰良。嘉禮順成。輿情不勝慶忭矣。日氣和暖。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。臣兄日前陳懇。而殿下卽賜曲許。人臣之受恩於國者何限。而臣家之前後被恩於殿下者。求之古今。罕有其比。闔門之內。只自感泣而已矣。上曰。予豈欲一疏輕許。而第念不得請則必不已。故所以勉從也。命善曰。旣一陳懇則得請而乃已者。情勢之不得不然。而卽地諒許之恩。尤不勝惶感之忱矣。命善曰。明日習操。前訓將。旣已出令。何以爲之乎。上曰。停止。可也。命命善先退。上曰。注書出去。問于弘文館及備邊司。登壇錄若有之。持來。而無之。則自古將任書置有。持來。可也。賤臣承命出問後。還奏曰。登壇錄無之。而亦無書置者。只有啓下望單子矣。上曰。抄出書入。可也。仍命退。諸臣以次退出。
정조 4년
行都承旨鄭民始坐。左承旨李亨逵坐。右承旨徐有防坐。左副承旨金魯淳坐直。右副承旨趙尙鎭坐。同副承旨沈豊之坐直。注書鄭東浚病金載瓚仕。假注書李錫夏仕直。事變假注書吳翼煥仕。
정조 4년
大駕詣春塘臺入幕次後。政院玉堂藥房口傳問安。答曰。知道。皇壇望拜禮罷後。政院玉堂藥房。口傳問安。答曰。知道。還內後。政院玉堂藥房。口傳問安。答曰。知道。
정조 4년
傳于沈豊之曰。平安兵使。留待。
정조 4년
沈豊之啓曰。明日朝講次對。諫院無進參之員。除在外疏批未下外。未肅拜呈告人員。竝待開門牌招。何如。傳曰。允。
정조 4년
傳于沈豊之曰。左副承旨。入侍。
정조 4년
沈豊之啓曰。明日朝講次對。兩司當爲進參。而正言沈樂洙。疏批已下。待開門一體牌招。何如。傳曰。允。
정조 4년
沈豊之。以兵曹言啓曰。今三月十七日武臣堂上祿試射日次。故試官望擬入受點矣。殿座相値。以無故日退行之意。敢啓。傳曰。知道。
정조 4년
趙尙鎭。以義禁府言啓曰。滯囚可悶。已議處諸囚。皆令照律。未議處詣囚。亦以草記議處。仍爲照律以聞事。命下矣。時囚罪人鄭志儉段。邊門防守。何等至重。而身爲邊倅。不能嚴禁。致有此犯越之境。事之驚駭。莫此爲甚罪。取考律文。則續大典禁制條。有曰。犯越地邑守令邊將。不能摘發。而現捉於節度使。則守令邊將。邊遠充軍。節度使不能摘發。而現捉於觀察使。則節度使削職。觀察使不能摘發。而因他現發。則一體削職。大典推斷條。有曰。犯私罪杖一百以上之罪。告身盡行追奪矣。鄭志儉。告身盡行追奪。慶尙道金海府邊遠充軍。而以議啓內辭意。具罪目。依例發遣府書吏。押送配所。何如。傳曰。與因彼中咨文摘發者有異。且考大典。文勢雖有未曉處。犯越條。亦有地界守令徒三年定配之文。而此端下。無監兵使論罪之語。足可傍照。見今右相。以此作爲處義之關捩。不可無闊狹之政。以便大臣之心。況律亦有傍照者乎。鄭志儉。以地界守令徒三年定配之律。勘處。
정조 4년
趙尙鎭書啓。臣敬奉聖批。馳往傳諭于西部新門外居平坊盤松契議政府右議政李徽之所住處。則以爲臣之不稱之實。可辭之義。前後之疏。磬竭無餘。冀蒙遞改之恩。獲遂微分之安。史官尙守。承宣繼臨。聖諭勤摰。恩敎鄭重。臣雙擎奉讀。感淚無從。宜卽趨造。以謝聖恩。少伸微忱。而第伏聞義禁府前義州府尹鄭志儉擬律中。道臣亦在削職之科。臣是其時道臣。自臣勘律。殿下雖欲曲庇。朝廷亦欲參怒。律文不宜低仰。負罪之跡。不可遽然冒入。惶恐俟譴而已云矣。臣旣承偕來之命。姑爲仍留之意。敢啓。答曰。知道。承宣之委遣。意在備禮致誠。期回卿難進之志。及見書啓。卿不惟不改圖前見。又以前任道伯時事。巽讓若是。勤摰虛佇之餘。大失所望。本事果無深引之端。況於前灣尹擬律。卙酌減等。開卿進身之路。卿其無復固辭。卽起造朝。予方臨軒以竢也。以此更爲傳諭。期於偕入。
정조 4년
持平李益運啓曰。臣見識鹵莽。言義巽軟。本不合於淸朝耳目之任。而大論方張。不敢違傲。召牌之下。章皇出肅。而乃於辭疏之末。略附官師之規。粗論目下數人。而至若黃昇源事。銓郞。何等淸選。禮圍。何等至嚴。而方當聖朝革科弊正士習之日。身爲淸官。名登於秋曹之草記。事之虛實。姑捨勿論。傳說狼藉。有耳皆聞。若昇源。淸愼自持。無愧屋漏。則無賴犯法之類。何敢以惡言浼之耶。臣職在風憲。聞甚慨惜。至請刊改之典矣。及承聖批以擬律太重爲敎。臣於是有不勝瞿然之至。臣何敢一刻仍冒於臺次乎。請命遞斥臣職。答曰。與其將人䵝昧之跡。擠之暗黮之科。曷若請査請覈之爲公平爲蘊籍乎。況得謗於試士而刊改於銓瀛。又可謂無義之甚。昨批中太重之敎。槪指此也。然不可以此輕遞言官。勿辭。
정조 4년
趙尙鎭書啓。臣敬奉聖批。更爲傳諭于西部新門外居平坊盤松契議政府右議政李徽之所住處。則以爲臣之必辭之義。又添難冒之端。坐違石命。罪兆逋慢。縮伏私次。恭俟嚴譴矣。不意偕入之命。繼而又下。恩諭委曲。眷遇隆摯。臣是何人。得此殊私。惶隕感激。益不知所爲。第臣罪當譴罷。而聖上曲爲臣地。有此格外之恩。臣豈敢幸其倖免。揚揚冒犯。以招人譏乎。反覆思惟。終涉難安。只俟處分。謹當更入文字。仰暴微懇云矣。臣旣承偕來之命。姑爲仍留之意。敢啓。答曰。知道。俄於書啓之批。罄予心腹之蘊。冀卿之亟回前見。又有此控辭之語。卿胡不諒予至意至此。本事。業已妥帖。可謂皮不存之毛也。有何更尋辭章之事乎。今則夜將闌矣。似難肅命。而明日又當賓對。卿須勿復爲引。卽起造朝事。更爲傳諭。期於偕來。
정조 4년
右議政李徽之疏曰。伏以臣披瀝肝膈。仰瀆崇嚴。至再至三。猶不知止者。誠以內審外觀。世道無裨補之望。臣身有顚沛之慮矣。庶蒙天地之大。日月之明。俯垂矝諒。特許遞改。及承聖批。不惟不賜允兪。褒諭超常。委寄太過。史官儼臨。偕來有命。臣益切惶隕。無地自容。今若徒恃寵靈。嚴畏分義。竭蹶趨赴。承順爲恭。則亦非量入之道。而只犯覆盈之戒。覆餗致寇。勢所必至。臣雖不足恤。而於國事。何哉。臣於逖違天陛之餘。豈忍逡巡城外。而況且討罪之議。大小同憤則此時不思輿疾之義。猶守循墻之忱。臣固有罪而然。而小器無以受大。短綆不可汲深。勉强驅策。其路末由。此臣所以寧犯違逋之誅。不敢爲冒膺之計者也。玆又不避僭越。疾聲仰籲。伏乞聖慈。俯察危懇。克愼公器。亟收新授職任。公私幸甚。王人之久留村舍。恐損事面。亟命招還。是臣之望也。答曰。省疏具悉卿懇。再疏之批。罄悉予意。何庸更事覼縷。卿之不出。祗可增世道之憂。卿胡忍復辭爲哉。卿其卽撤辭章。斯速造朝焉。仍傳曰。此批答。遣入侍承旨。傳諭于右議政。與之偕入
정조 4년
右參贊洪樂命疏曰。伏以日辰良吉。嘉禮順成。慶忭之忱。大小同情。臣獨伏江外。跡阻盛儀。區區耿結。曷有其極。臣於前月。冒陳病狀。未能仰徹。爲飮江水擔曳出郊。旣帶兼銜。又辱新除。未卽趨謝。只切悚蹙。伏蒙體下之仁。特垂禠鞶之恩。臣於是。瞻天攢頌。竊幸螻蟻之賤疾。已蒙日月之俯燭。從此庶得優游田野。任便調治。不自意曾未幾何。又伏承政府西壁之命。臣誠驚惶踧踖。不知攸爲。臣本倥侗下劣。百無一能。而節次推遷。踰溢涯分。況逢淸明之新化。偏沐拂拭之殊渥。豈不思殫竭駑鈍。少效尺寸。而不幸一病沈淹。年增歲加。虛勞內爍。風痺外襲。頑痰充塞而呼吸促數。客火熾肆而神識迷瞀。形殻徒存。氣息凜然。人皆待之以廢疾。臣亦自厭其餘生。旣無陳力之望。積犯違傲之罪。病中添病。寢食不寧。有臣如此。合被譴斥。而聖度如天。曲賜寬假。不惟不置之罪。又從而收錄之。名入政紙。輒加恩點。除旨聯翩。殆少無官之日。無狀賤臣。何以得此於君父也。臣雖至愚。亦具常性。苟非木石之頑。豚魚之蠢。寧不知感激恩遇。圖報萬一。而奈此賦命奇窮。身嬰貞疾。徒抱願忠之意。莫效匪躬之誠。辜恩負德。不如無生。今此新除。雖稱閑局。與聞朝廷之大議。素是卿月之峻選。實非如臣癃病。所可冒據者也。病旣如右。無計蠢動。虛縻多日。冞增罪戾。玆敢猥從縣道。仰暴危懇。伏乞聖慈。俯垂矝諒。亟命鐫臣新授之職。治臣積逋之罪。仍賜長暇。俾延殘喘。以卒終始生成之澤。不勝萬幸。答曰。省疏具悉。熟知卿有痼疾。勿辭。竢少間。上來行公。